Sandberg og Letnes møter mediene i kveld

Per Sandberg og kjæresten Bahareh Letnes sier de skal holde pressekonferanse en gang etter klokken 18 tirsdag. De har varslet et kraftig oppgjør med norske medier.

Per Sandberg og kjæresten Bahareh Letnes har varslet at de vil holde en pressekonferanse tirsdag ettermiddag. Foto: Espen Sand / NTB scanpix

NTB

14. aug. 2018 12:22 Sist oppdatert 14. august 2018

Overfor NRK bekrefter Bahareh Letnes at hun og tidligere fiskeriminister Per Sandberg er på vei til Arendal. Det er ventet en pressekonferanse klokken 18.

Tidligere tirsdag ga Letnes et intervju med persisk TV der hun kom med en ny begrunnelse for hvorfor ikke Statsministerens kontor ble informert om reisen til Iran. Det melder VG.

Letnes sier at Sandberg varslet SMK først etter at han hadde kommet frem til Iran.

– Hvis han hadde varslet dette før er det stor sannsynlighet for at han ikke ville fått lov til å reise, sier hun.

Nå blir de nye opplysningene trolig et tema på kveldens pressekonferanse i Arendal, der hele det politisk Norge nå er samlet.

Letnes: – Heksejakt

Sandberg skulle opprinnelig ha to opptredener under Arendalsuka, én i kraft av å være fiskeriminister og én som nestleder i Fremskrittspartiet, ifølge lederen av programkomiteen, Øystein Djupedal. Nå har Sandberg trukket seg fra begge vervene og har tilsynelatende ingen oppdrag i Arendal.

Letnes ville mandag ikke svare direkte på hva pressekonferansen skulle handle om, men ga følgende uttalelse til VG:

– Det som er saken. Da skal dere få lov til å skyte oss mer. Da får dere svar.

I en SMS til Adresseavisen tirsdag skrev hun at hun «har opplevd dette som en heksejakt».

– Blodtørste journalister

Statsminister Erna Solberg (H) reagerte tirsdag på medienes jakt på detaljer i Sandberg-saken, blant annet spørsmål om fremmede makter har kommet seg inn på Sandbergs telefon og om informasjon på telefonen er kompromittert.

– Av hensyn til rikets sikkerhet og PSTs metodebruk er det PST som må vurdere hva vi kan si. Når norske journalister nå er så blodtørstige for å få svar, må vi sørge for at vi ikke offentliggjør ting som må holdes tilbake av hensyn til sikkerhetstjenestene, sa Solberg etter en pressekonferanse i Arendal om utfordringer i arbeidsmarkedet.